  Константин Вознесенских Анжелика Тихонова корреспондент Толшоре Ижкарын коронавируслэсь прививка пуктыны кык ватсам пунктъёс ужзэс азьланьтозы. Со сярысь элькунысь тазалыкез утёнъя министерстволэн пресс-службаез ивортӥз. Соос интыясько: Мер тазалыкъя центрын (Октябрьлы 50 ар нимо карлуд, 21); Визь-кенешъя но диагностикая центрын (Свободы ульча, 228, пыронэз азбарысен). Ужан нуналъёсы соос 8 часысен 19 часозь (13 часысен 13 час 30 минутозь вис карыса) усьтэмын, шутэтскон нуналъёсы – 10 часысен 16 часозь. Озьы ик ужзэс поликлиникаосысь прививка пуктылон кабинетъёс но азьланьтозы. Министерствоын ивортэмзыя, 9-тӥ толшорлы Удмуртиын вакциналэсь одӥгзэ ке но компонентсэ 672 сюрс 909 адями пуктӥз ни. Со 18 арессэс ортчем но прививка пуктыны быгатӥсьёслэн 73 процентэз луэ. Со сяна, элькунын 60 сюрслэсь трос улӥсьёс ревакцинациез ортчизы ни. Тодэ вайытом, Удмуртиын 10-тӥ толшорлы коронавирусэн 55 черламъёсты шараязы.  Тегъёс: вакцина коронавирус Удмуртия Ижкар  